Magdalena Gamayo

Si Magdalena Gamayo (Agosto 13, 1924) o kilala rin bilang Nana Daleng ay isang Pilipinang ginawaran ng Gawad sa Manlilikha ng Bayan noong 2012 para sa kanyang kahusayan sa paghabi ng inabel at sa kanyang kontribusyon sa pamana ng kultura ng bansang Pilipinas.

Unang yugto ng buhay
Isinilang si Magdalena ''Nana Daleng'' Galinato Gamayo noong Agosto 13, 1924. Siya ay naninirahan sa bayan ng Pinili sa probinsiya ng Ilocos Norte.

Manghahabi
Nagsimulang matuto ng paghahabi ng inabel si Magdalena Gamayo sa edad na labing-anim na taong gulang. Ito ay sa pamamagitan ng panonood sa kanyang ina at tiyahin habang naghahabi. Hindi na siya nakapagtapos ng pag-aaral dahil itinuon na niya ang kanyang atensiyon sa paghahabi.

Nagawang perpektuhin ni Gamayo ang mga tradisyunal na pattern o disenyo ng Binakol tulad ng Kusikok, Simanpadak ti Pusa (Inggless: Footprint of a Cat), at Sinampaid. Ang Inubon a Sabong (Inggles: String of Flowers) ay ang kanyang obra na may pinakakumplikado at pinakamahirap na disenyo.

Tinanggap ng Pambansang Museo ng Pilipinas ang isang nakakwadrong hinabing inabel ni Magdalena Gamayo noong August 13, 2022 sa okasyon ng kanyang ika-98 na taong pagsilang. Ang inabel ay may disenyong sinankurus (Inggles: cross). Kasama na ito sa GAMABA Special Collection ng museo.

Kasama ang mga hinabing tela ni Gamayo sa isang fashion show na pinamagatang “Panaglaga Ti Lagda: Weave Transcending Time” sa Lungsod ng Dabaw noong Agusto 20, 2023.

Manlilikha ng bayan
Sa bisa ng Proklamasyon Bilang 474 na nilagdaan ni Pangulong Benigno Aquino III noong Setyembre 13, 2012, iginawad kay Magdalena Galinato Gamayo ang parangal bilang Manlilikha ng Bayan sa taong 2012.

Sentenyal na taon
Sa bisa ng Proklamasyaon Bilang 664 na nilagdaan ni Pangulong Ferdinand Marcos Jr. noong Agosto 12, 2024, idineklara bilang Sentenyal na Taon ng Manlilikha ng Bayan Magdalena Gamayo (Inggles: Centennial Year of Manlilikha ng Bayan Magdalena Gamayo) simula Agosto 13, 2024 hanggang Agosto 12, 2025. Isinagawa ang proklamasyon upang itaguyod ang pagpapahalaga sa mga Pilipino ng mga mahalaga at hindi nasasalat (Inggles: intangible) na kultural na katangian ng mga pambansang buhay na kayamanan (Inggles: national living treasure).

Mga sanggunian

Mga panglabas na link
 Pagtanggap ni Magdalena Gamayo ng parangal ng Manila Bulletin bilang isa sa mga Newsmakers of the Year
 Si Magdalena Gamayo sa PTV Philippines YouTube Channel

Kategorya:Pilipinong manlilikha
Kategorya:Sining ng Pilipinas